Document ID: 32004D0824

ODLOČBA KOMISIJE
z dne 1. decembra 2004
o uvedbi vzorčnega zdravstvenega spričevala za netrgovske premike psov, mačk in belih dihurjev iz tretjih držav v Skupnost
(notificirana pod dokumentarno številko K(2004) 4421)
(Besedilo velja za EGP)
(2004/824/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 998/2003 Evropskega parlamenta in Sveta z dne 26. maja 2003 o zahtevah v zvezi z zdravstvenim varstvom živali, ki se uporabljajo za netrgovske premike hišnih živali, ter o spremembi Direktive Sveta 92/65/EGS (1), in zlasti člena 8(4) Direktive,
ob upoštevanju naslednjega:
(1)
Uredba (ES) št. 998/2003 določa pogoje za netrgovske premike psov, mačk in belih dihurjev iz tretjih držav v Skupnost. Ti pogoji se razlikujejo glede na statusa tretje države izvora in namembne države članice.
(2)
Odločba Komisije 2004/203/ES z dne 18. februarja 2004 o uvedbi vzorčnega zdravstvenega spričevala za netrgovske premike psov, mačk in belih dihurjev iz tretjih držav (2), h kateri je bil objavljen Popravek (3), uvaja vzorčno spričevalo, s katerim morajo biti opremljene te živali, ko vstopajo v Skupnost.
(3)
Odločba Komisije 2004/539/ES z dne 1. julija 2004 o uvedbi prehodnega ukrepa za izvajanje Uredbe (ES) št. 998/2003 o zahtevah glede zdravstvenega varstva živali, ki se uporabljajo za netrgovske premike hišnih živali (4), do 1. oktobra 2004 dovoljuje soobstoj spričeval, izdanih v skladu z Uredbo (ES) št. 998/2003 ali z nacionalnimi predpisi, ki so bili v veljavi pred 3. julijem 2004.
(4)
Z Odločbo Sveta 2004/650/ES z dne 13. septembra 2004 o spremembi Uredbe (ES) št. 998/2003 (5) Evropskega parlamenta in Sveta o zahtevah v zvezi z zdravstvenim varstvom živali, ki se uporabljajo za netrgovske premike hišnih živali ob upoštevanju pristopa Malte, je bila Malta vključena na seznam držav v delu A Priloge II k Uredbi. Posebne določbe, ki se upoštevajo ob vstopanju domačih živali na Irsko, Švedsko in v Združeno kraljestvo, zato veljajo tudi ob vstopanju na Malto.
(5)
Za večjo jasnost je treba Odločbo 2004/203/ES razveljaviti in nadomestiti s to odločbo.
(6)
Glede na posebno naravo zadevnih živali in njihovih premikov je zadevnim veterinarjem in potnikom primerno olajšati izdelavo in uporabo spričevala.
(7)
Ker se Uredba (ES) št. 998/2003 in Odločba 2004/203/ES, ki jo nadomesti ta odločba, uporabljata od 3. julija 2004, se nemudoma upošteva tudi ta odločba.
(8)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1. Ta odločba uvaja vzorec spričevala in določa pogoje njegove uporabe za netrgovske premike hišnih živali iz tretjih držav, in sicer psov, mačk in belih dihurjev, kakor je določeno v členu 8(4) Uredbe (ES) št. 998/2003.
2. Vzorec spričevala je v prilogi k tej odločbi.
Člen 2
1. Spričevalo iz člena 1(2) se zahteva za netrgovske premike hišnih živali, in sicer psov, mačk in belih dihurjev („hišnih živali“), ki prihajajo iz:
(a)
vseh tretjih držav in vstopajo v državo članico, razen na Irsko, Malto, Švedsko in v Združeno kraljestvo, in
(b)
tretjih držav, naštetih v oddelku 2 dela B in v delu C Priloge II k Uredbi (ES) št. 998/2003 in ki vstopajo na Irsko, Malto, Švedsko in v Združeno kraljestvo. Spričevalo se ne uporablja za živali, ki prihajajo ali so pripravljene v tretjih državah, ki niso naštete v Prilogi II k Uredbi (ES) št. 998/2003, ko vstopajo na Irsko, Malto, Švedsko ali v Združeno kraljestvo, zato se v tem primeru uporabi člen 8(1)(b)(ii) Uredbe.
2. Z odstopanjem od odstavka 1 države članice dovolijo netrgovske premike psov, mačk in belih dihurjev, opremljenih s potnim listom, ki je v skladu z vzorcem, uvedenim z Odločbo Komisije 2003/803/ES (6), iz tistih tretjih držav, naštetih v oddelku 2 dela B Priloge 2 k Uredbi (ES) št. 998/2003, ki so obvestile Komisijo in države članice o namenu uporabe potnega lista namesto spričevala.
3. Kljub pravilom za vstopanje na Malto države članice priznajo spričevalo, ki je v skladu z vzorcem v prilogi k Odločbi 2004/203/ES.
Člen 3
1. Spričevalo iz člena 1 je na enem samem listu in sicer vsaj v jeziku namembne države članice ter v angleščini. Izpolni se z velikimi tiskanimi črkami v jeziku namembne države članice ali angleščini.
2. Spričevalo iz člena 1 se izda takole:
(a)
Dele I do V spričevala:
(i)
izpolni in podpiše uradni veterinar, pooblaščen od pristojnega organa države odpreme; ali
(ii)
izpolni in podpiše veterinarski kirurg, pooblaščen od pristojnega organa, ki spričevalo posledično tudi overi.
(b)
Del VI in del VII, če je potrebno, izpolni in podpiše veterinar s pooblastilom za opravljanje poklica veterinarja v državi odpreme.
3. Spričevalo spremlja dodatna dokumentacija ali njena overjena kopija, vključno z identifikacijskimi podatki o zadevni živali, podatki o cepljenju in rezultati serološkega testa.
4. Spričevalo velja za premike znotraj Skupnosti 4 mesece od datuma izdaje ali do prenehanja veljavnosti cepljenja iz dela IV, odvisno od tega, kaj poteče prej.
Člen 4
Cepljenje, ki je zahtevano v delu IV, se opravi z inaktiviranim cepivom, pripravljenim vsaj v skladu s standardi, predpisanimi v zadnji izdaji Priročnika diagnostičnih testov in cepiv za kopenske živali Mednarodnega urada za epizootije.
Člen 5
1. Države članice zagotovijo, da se upoštevajo pogoji iz člena 8(1)(a) Uredbe (ES) št. 998/2003 le pri hišnih živalih iz tretjih držav, naštetih v oddelku 2 dela B ali v delu C Priloge II k tej uredbi, ki potujejo:
-
neposredno v namembno državo članico, ali
-
med tretjo državo odpreme in namembno državo članico in pri tem bivajo izključno v eni ali več državah, naštetih v oddelku 2 dela B ali v delu C Priloge II k Uredbi (ES) št. 998/2003.
2. Z odstopanjem od odstavka 1 lahko potovanje vključuje prehod tretje države, ki ni našteta v Prilogi II k Uredbi (ES) št. 998/2003 po zračni ali morski poti, če ostane hišna žival znotraj območja mednarodnega letališča te države ali zavarovana na plovilu.
Člen 6
Odločba 2004/203/ES se razveljavi.
Člen 7
Ta odločba začne veljati 6. decembra 2004.
Člen 8
Ta odločba je naslovljena na države članice.
V Bruslju, 1. decembra 2004

Labels: 8
3
6